Wanda Hayes - gedrewe, gefokus, gevleueld | News24
Wanda Hayes - gedrewe, gefokus, gevleueld
Wanda Hayes Foto: VERSKAF
MOENIE haar op haar lengte (of kortskiet daaraan) takseer nie.
Sy is formidabel.
Sy is Wanda Hayes, prinsipaal van Huizemark in Jeffreysbaai. Sy het die sporte van die korporatiewe leer van onder af geklim met 'n werkywer wat vir niks skrik nie.
Dié boorling van Kirkwood het haar spronge in die sakewêreld berekenend gewaag: ná matriek in 1963 eers vroulike assi-stent in die poskantoor; toe oorplasing na die Germiston-tak. Haar skoolhoof-oom se deeg-like opleiding vir haar om sy skoenwinkels te bestuur, het nie juis in haar beplanning gepas nie, maar 'n twee weke-vakansie in De-spatch was nommerpas, want in dié kort rukkie, het haar rigting weer verander toe sy haar trouman, Robbie, ontmoet.
Sy word senior tikster by die Despatch-munisipaliteit en keer vir Robbie sewe maande later aan kansel toe. Immer die bewegende geleentheidjagter, werk sy daarna vir vyf jaar vir die geregsbode se kantore waar sy feitlik alles behartig. Toe verander sy na aktetikster ('n riller vóór die koms van rekenaars wat foute kan uitwis!) en bly vir 25 jaar in prokureurs se diens. Na 'n kort ruk as verhurings-konsultant, koop sy in Maart 2000 die Huizemark-tak in Jeffreysbaai – waarna sy met vier mense dié nuwe uitdaging aanpak.
Haar besigheid-etos is op regsbeginsels ge-skoei. Syself het die NQF5- en MPRE-kwalifikasies en verwag van haar konsultante op hoogte te bly van elke verandering in die eiendomsmark – wat verkooptegnieke, waarda-sies en korrekte skakeling met die publiek insluit. Sy is sterk gekant teen ongeregistreerde toetredes tot die mark en raai voornemende kopers aan om aan te dring op die konsultant se getrouheidsertifikaat, NQF- en Privy seal-akkreditasie.
Sy soek dissipline by haar werknemers, wat voorkoms, kennis van die mark, bouregula-sies en ander fasette van die eiendomsmark betref – toegewyde, professionele werkers wat respek het vir hul kliënte en hulle met die nodige integriteit bedien.
Huizemark het tans drie aandeelhouers, en sy is van mening dat hulle die grootste verhuringskonsultante in die dorp is. Hul omset verlede maand was 'n allemintige R23-miljoen in eiendomswaarde, want sy glo: As niks gebeur nie, máák iets gebeur.
Sy beweeg vanselfsprekend buite die ruimte van haar besigheid en dien in die bestuur van die landswye Huizemartk-franchise asook in die bestuur van die Kouga Besigheidsforum.
'n Kort van postuur stukkie dinamiet met 'n reuse visioen en werksvermoë – selfs nou nog, 53 jaar na matriek! Dit is Wanda Hayes.